**REFERAT DE APROBARE**

 Având în vedere prevederile legale, ținând seama de:

- aplicarea în practică a Normelor metodologice privind avizul de amplasament,

- dificultățile întâmpinate de beneficiarii/titularii proiectelor de investiții în zona inundabilă a albiei majore sau în zonele de protecție prevăzute la art. 40 din Legea apelor nr. 107/1996, cu modificările și completările ulterioare,

- importanța clarificării calității semnatarului declarației pe proprie răspundere, respectiv titular - persoană fizică, precum și reprezentant legal al titular - persoană juridică în relație cu obligațiile aferente, respectiv restricțiile și măsurile impuse în scopul limitării și prevenirii impactului asupra gospodăririi apelor, realizarea lucrărilor și măsurilor necesare pentru evitarea pericolului de inundare și asigurarea curgerii apei și asumarea riscurilor și pagubelor în caz de inundație,

- definirea clară a limitelor angajării obligațiilor mai sus-menționate prin declarația pe proprie răspundere,

este necesară **modificarea și completarea Ordinului nr. 2 din 4 ianuarie 2006 pentru aprobarea Normelor metodologice privind avizul de amplasament**, cu scopul îmbunătățirii clarității actului normativ prin:

- modificarea Alin.(1) al art. 9 al Anexei – Norme metodologice privind avizul de amplasament - prin definirea a două formulare distincte privind declarațiile pe propria răspundere pentru persoane fizice (anexa nr. 1d), respectiv pentru persoane juridice (anexa nr.1d1);

- modificarea art.18 al Anexei – Norme metodologice privind avizul de amplasament – prin completarea cu Anexa nr.1d1;

- înlocuirea Anexei nr.1d) a Normelor metodologice privind avizul de amplasament - Declarație pe propria răspundere pentru persoane fizice;

- introducerea Anexa nr.1d1 a Normelor metodologice privind avizul de amplasament - Declarație pe propria răspundere pentru persoane juridice.

Astfel, în baza prevederilor art. 110 lit. l) din Legea apelor nr. 107/1996, cu modificările şi completările ulterioare, precum și ale art.13 alin.(4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare, se propune modificarea și completarea Ordinului nr. 2 din 4 ianuarie 2006 pentru aprobarea Normelor metodologice privind avizul de amplasament.

 Prin urmare, vă rugăm să aprobați prezentul proiect de act normativ.

**ADMINISTRAȚIA NAȚIONALĂ “APELE ROMÂNE”**

**DIRECTOR GENERAL,**

**ing. Lászlo BARABÁS**

**Director General Adjunct,**

**Silviu Gheorghe BOȚONE**

**Serviciul Juridic – Contencios**

**Șef serviciu,**

**Cons.jur. Cătălin CĂLUIAN**

**Director D.M.E.I.-R.A.,**

**dr. chim. Elena ȚUCHIU**

**Șef serviciu A.A.G.A.,**

**ing. Daniela SĂCUIU**